Skote klap oral; vrou getref | Netwerk24
Skote klap oral; vrou getref
'n Vuurwapen is verlede Donderdag (30 Augustus) in 5de Straat, Strand, afgevuur.
Volgens 'n polisiewoordvoerder het die voorval in die straat voor 'n huis gebeur waar twee groepe mans glo wat op mekaar geskiet het. "In hierdie stadium is dit onbekend wie die skieters was, omdat geen van die omstanders verklarings wil aflê nie," het die polisiewoordvoerder gesê.
Agt patroondoppies is op die toneel gevind. Geen beserings is aangemeld nie.
In 'n afsonderlike voorval op dieselfde dag omstreeks 17:10 by Nazlisingel in Strand het twee mans mekaar luidens 'n polisieverklaring gejaag. Een man is in die skouer gewond. "Die verdagte het weggehardloop. Geen patroondoppies is op die toneel gevind nie," het die woordvoerder verduidelik.
In nog 'n voorval is 'n vrou deur 'n dwaalkoeël in Flinkstraat, Broadlandspark, getref toe sy in die pad gestaan het. Luidens die polisieverslag het 'n groep mense mekaar laer af in die pad gejaag en die slagoffer het 'n skoot hoor afgaan. Sy het egter nie onmiddellik besef sy is getref nie.
"Dit was eers toe die vrou afkyk dat sy gesien het sy is in die regterhand getref en die koeël het regdeur haar hand en onder haar regterbors deur haar lyf gegaan en is agter by haar rug uit. Die slagoffer het egter nie gesien wie die skoot afgevuur het nie."